Kahekümne teine komisjoni direktiiv 98/16/EÜ,

5. märts 1998,

millega kohandatakse tehnika arengule liikmesriikides kosmeetikatoodete kohta vastuvõetud õigusaktide ühtlustamist käsitleva direktiivi 76/768/EMÜ II, III, VI ja VII lisa

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse liikmesriikides kosmeetikatoodete kohta vastuvõetud õigusaktide ühtlustamist käsitlevat nõukogu 27. juuli 1976. aasta direktiivi 76/768/EMÜ, [1] viimati muudetud komisjoni direktiiviga 97/45/EÜ, [2] eriti selle artikli 8 lõiget 2,

ning arvestades, et:

komisjoni direktiiviga 97/1/EÜ [3] keelati ajutiselt ettevaatusabinõuna veise, lamba ja kitse ajust, seljaajust ja silmadest saadud kudede ja vedelike ning nendest saadud koostisainete kasutamine; nähti ette, et see direktiiv tuleb uuesti läbi vaadata pärast selle aluseks olevate asjaolude kontrollimist ja üldiselt kohandada seoses teaduse arenguga;

transmissiivse spongioosse entsefalopaatia riskiteguriga materjali kasutamise keelamist käsitlevas komisjoni 30. juuli 1997 otsuses 97/534/EÜ [4] määratletakse konkreetsed riskiteguriga materjalid, sätestatakse nende hävitamine tekkekohas ja keelatakse nende import ühendusse;

direktiivi 76/768/EMÜ kohaselt peavad liikmesriigid tagama, et Euroopa Liidus viiakse turule ainult need kosmeetikatooted, mis vastavad selle direktiivi nõuetele, ja eelkõige peavad liikmesriigid keelama kosmeetikatoodete turustamise, mis sisaldavad II lisas loetletud aineid;

neid sätteid kohaldatakse kõikide ühenduses turustatavate kosmeetikatoodete suhtes, olenemata toote või selle toorme päritolust; seetõttu tuleb kontrollida ja valvata, kas kosmeetikatooted, nende lähteained ja vahetooted, mida imporditakse ühendusse kosmeetikatoodete valmistamiseks, on vastavuses ühenduse õigusaktidega;

keelatud loomse päritoluga materjalide loetelu vastavusse viimiseks otsuses 97/534/EÜ esitatud loeteluga tuleks direktiivi 76/768/EMÜ muuta;

kosmetoloogia teaduskomitee 24. juuni 1997. aasta arvamuses märgiti, et sulatatud rasva teisendtooteid, näiteks rasvhape, glütseriin, rasvhappe estrid ja seebid, mida kosmeetikatoodete tootmises kasutatakse, peetakse ohutuks, kui need on saadud vähemalt teatavate konkreetsete meetodite abil, mis on rangete nõuete kohaselt sertifitseeritud, ja muid sulatatud rasva teisendeid, näiteks rasvalkoholid ja -amiidid, mis on valmistatud eespool nimetatud teisenditest ja seejärel töödeldud, peetakse ohututeks;

selle teadusliku arvamuse kohaselt on võimalik sulatatud rasva teisendtoodetele anda erand; seda erandit kohaldatakse ka muude sulatatud rasva teisendtoodete, näiteks rasvalkoholide, -amiinide ja -amiidide ning eespool nimetatud teisenditest saadud materjalide suhtes, mida toodetakse lisas nimetatud meetodite kohaselt ja mida seejärel täiendavalt töödeldakse;

käesolevas otsuses ettenähtud meetmed on kooskõlas kosmeetikavahendite kaubanduse tehniliste tõkete kõrvaldamist käsitlevate direktiivide tehnika arenguga kohandamise komitee seisukohaga;

liikmesriikidel on õigus kuni 1. aprillini 1998 jõusse jätta need meetmed, mis on vastu võetud direktiivi 97/1/EÜ kohaselt,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 76/768/EMÜ muudetakse lisa kohaselt.

Artikkel 2

Liikmesriigid võtavad vajalikud meetmed, millega tagatakse, et alates 1. aprillist 1998 ei viida turule kosmeetikatooteid, mis sisaldavad lisas ettenähtud aineid. Seda ei kohaldata enne 1. aprilli 1998 valmistatud toodete suhtes. Liikmesriigid võivad kuni 1. aprillini 1998 jõusse jätta direktiivi 97/1/EÜ rakendusmeetmed.

Artikkel 3

1. Liikmesriigid jõustavad käesoleva direktiivi täitmiseks vajalikud õigus- ja haldusnormid hiljemalt 1. aprillil 1998. Liikmesriigid teatavad neist viivitamata komisjonile.

Kui liikmesriigid kõnealused normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Viitamise viisi näevad ette liikmesriigid.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 4

Käesolev direktiiv jõustub kolmandal päeval pärast selle avaldamist Euroopa Ühenduste Teatajas.

Artikkel 5

Käesolev direktiiv on adresseeritud liikmesriikidele.

Brüssel, 5. märts 1998

Komisjoni nimel

komisjoni liige

Martin Bangemann

[1] EÜT L 262, 27.9.1976, lk 169.

[2] EÜT L 196, 24.7.1997, lk 77.

[3] EÜT L 16, 18.1.1997, lk 85.

[4] EÜT L 216, 8.8.1997, lk 95.

--------------------------------------------------

LISA

Viitenumbrit 419 muudetakse direktiivi 76/768/EMÜ II lisas järgmiselt:

"419. a) järgmiste loomade kolju, sealhulgas aju ja silmad, mandlid ja seljaaju:

- üle 12 kuu vanused veised,

- üle 12 kuu vanused lambad ja kitsed või lambad ja kitsed, kelle jäävlõikehammas on igemest väljunud;

b) lammaste või kitsede põrnad ja põrnast saadud koostisained.

Sulatatud rasva teisendtooteid võib siiski kasutada tingimusel, et tootja kasutab järgmisi rangete nõuete kohaselt sertifitseeritud meetodeid:

- ümberesterdamine või hüdrolüüs vähemalt: temperatuuril 200 °C rõhu all 40 baari (40000 hPa) vähemalt 20 minutit (glütserool, rasvhapped ja estrid),

- seebistamine 12M NaOHga (glütserool ja seep):

- partii kaupa töötlemise protsess: 95 °C juures kolm tundi või

- pidev protsess: 140 °C juures rõhu all kaks baari (2000 hPa) kaheksa minuti jooksul või samaväärsetel tingimustel."

--------------------------------------------------